Vinnige Poggenpoel-duiwe op Despatch opgeveil | News24
Vinnige Poggenpoel-duiwe op Despatch opgeveil
Duiwe van die nasionale hok in die Oos-Kaap het hulle finale wedvlug van die seisoen gevlieg vanaf Ladybrand, met ’n duif van Colesberg wat met vlieënde vaandels gewen het.
Kort agter dié duif van Poggenpoel & Seuns het Hennie le Roux van Despatch se duif ingeklok met Paul de Wet van Worcester se duif in die derde plek.
Die Poggenpoel-duiwe het drie van die vier wedvlugte gewen en vaar goed in die Nasionale Hokke regoor die land. Saterdag hou Despatch Posduifklub ’n duiwe-veiling van ongeveer 90 duiwe by die klubhuis. Dié geveerdes kan vanaf 12:00 besigtig word voordat die veiling om 14:00 begin.
“Duiwe met van die beste genetika sal opgeveil word. Na verwagting kan die Poggenpoel-duiwe goeie pryse behaal,” het Hennie le Roux van Despatch Posduifklub gesê.
Ander bekende duiweboere wie ook duiwe in die nasionale hok het is Danie Hattingh van Kroonstad (wie se duif die beste gemiddeld behaal het), Kitchenbrand van Alberton, Gaddin van Bela Bela en Danie Campher van Kirkwood. Daar is reeds meer as 20 duiwe ontvang vir die 2016 wedvlug, maar organiseerders verwag ’n totaal van sowat 700 inskrywings. Inskrywingsgeld is verlaag om die wedvlug meer bekostigbaar te maak. Dit gaan meebring dat die prysgeld verhoog gaan wees.
Vir meer inligting bel Boertjie Nell by 083 709 2067.